stanford-oval/wikipedia huggingface dataset:
ראש ממשלת קרואטיה
היסטוריה > מעבר לעצמאות

לאחר התיקונים החוקתיים שאפשרו בחירות רב-מפלגתיות ב-1990, המדינה הייתה עדיין רפובליקה של יוגוסלביה, ולתפקיד נשיא המועצה המבצעת נכנס סטייפן מסיץ' ב-30 במאי 1990.
הפרלמנט הקרואטי שנבחר לאחרונה חוקק תיקונים רבים לחוקה ב-25 ביולי 1990. הוא ביטל התייחסויות סוציאליסטיות ואימץ סמלים לאומיים חדשים, בעוד שממשלת רפובליקת קרואטיה הוקמה רשמית בתיקון LXXIII.
חוקת קרואטיה שונתה לאחר מכן באופן משמעותי גם ב-22 בדצמבר 1990, ומה שמכונה "חוקת חג המולד" הגדירה באופן יסודי את רפובליקת קרואטיה ואת המבנה השלטוני שלה. מנקודה זו ואילך הייתה קרואטיה רפובליקה חצי-נשיאותית, ולנשיא קרואטיה היו סמכויות ביצועיות רחבות, כולל מינוי ופיטורי ראש הממשלה ופקידים אחרים בממשלה.
לאחר משאל עם לעצמאות במאי 1991, בו אישרו 93% מהמצביעים את ההיפרדות, הכריזה קרואטיה רשמית על עצמאות מיוגוסלביה ב-25 ביוני 1991, כאשר יוסיפ מנוליץ' ממשיך בתפקיד ראש הממשלה כראש ממשלת קרואטיה עצמאית. עם זאת, המדינה חתמה אז על הסכם בריוני ביולי 1991, בו היא הסכימה לדחות פעילויות נוספות לקראת ניתוק הקשרים עם יוגוסלביה. בינתיים פרצה מלחמת העצמאות של קרואטיה, ופראניו גרגוריץ' מונה להוביל ממשלת אחדות לאומית. באוקטובר אותה שנה ניתקה קרואטיה ניתקה רשמית את כל הקשרים המשפטיים שעוד נותרו לה עם הפדרציה היוגוסלבית אשר התפרקה.
היסטוריה > מאז העצמאות

בין 1990 עד לתיקונים החוקתיים הבאים בסוף שנת 2000, היו בקרואטיה שבעה ראשי ממשלה.
לאחר הבחירות הכלליות בינואר 2000 תיקנה קואליציית המרכז-שמאל המנצחת בראשות המפלגה הסוציאל-דמוקרטית את החוקה ולמעשה שללה מהנשיא את רוב סמכויותיו הביצועיות, חיזקה את הפרלמנט וראש הממשלה, והפכה את קרואטיה לרפובליקה פרלמנטרית. ראש הממשלה הפך שוב, כמו לפני 1990, לתפקיד הבכיר בפוליטיקה של קרואטיה.
נכון ל-2023 כיהנו בתפקיד 12 אנשים שעמדו בראש 14 ממשלות מאז הבחירות הרב-מפלגתיות הראשונות. תעשה מראשי הממשלה היו חברים באיחוד הדמוקרטי הקרואטי, שניים במפלגה הסוציאל-דמוקרטית ואחד נוסף היה פוליטיקאי עצמאי. מאז העצמאות כיהנה בתפקיד אישה אחת (ידרנקה קוסור).
ראו גם

ממשלת קרואטיה
נשיא קרואטיה
הערות שוליים

1 2  "The Constitution of the Republic of Croatia (consolidated text)". הפרלמנט הקרואטי. אורכב מ-המקור ב-14 במרץ 2012. נבדק ב-16 בפברואר 2011. {{cite web}}:  (עזרה)
↑  "Odluka o proglašenju Amandmana LXIV. Do LXXV. Na Ustav Socijalističke Republike Hrvatske".
↑  "Chronology of Croatian governments" (בקרואטית). Croatian Information-Documentation Referral Agency. אורכב מ-המקור ב-2012-02-22. נבדק ב-2011-05-13.
↑  "Prethodne Vlade RH" [ממשלות קודמות ברפובליקת קרואטיה] (בקרואטית). ממשלת קרואטיה. אורכב מ-המקור ב-2011-11-23. נבדק ב-2010-12-13.
רובן האוקס

רובן האוקס (בהולנדית: Ruben Houkes; נולד ב-8 ביוני 1979) הוא ג'ודוקא עבר הולנדי אשר התחרה בקטגוריית המשקל עד 60 ק"ג.
האוקס התחרה במשחקים האולימפיים בבייג'ינג 2008 וזכה במדליית הארד בקטגוריית המשקל עד 60 ק"ג.
האוקס מחזיק במדליה אחת מאליפויות העולם, מדליית זהב (2007). באליפויות אירופה הוא זכה בשלוש מדליות, מדליית כסף (2008) ושתי מדליות ארד (2005 ו-2006).
במהלך הקריירה זכה האוקס במדליות רבות בטורנירים מהסבב העולמי וביניהן מדליות מטורניר פריז היוקרתי.
הישגים בטורנירים בסבב העולמי

| שנה | טורניר | מקום | קטגוריית משקל |
| --- | --- | --- | --- |
| 2001 | Dutch Open Grand Prix Rotterdam | 1 | עד 60 ק"ג |
| 2002 | Super A-Tournament Tournoi de Paris | 3 | עד 60 ק"ג |
| 2002 | A-Tournament Dutch Open Rotterdam | 1 | עד 60 ק"ג |
| 2004 | A-Tournament Tbilisi | 3 | עד 60 ק"ג |
| 2005 | World Cup Warsaw | 3 | עד 60 ק"ג |
| 2006 | Super World Cup Moscow | 2 | עד 60 ק"ג |
| 2007 | World Cup Budapest | 2 | עד 60 ק"ג |
| 2007 | Super World Cup Hamburg | 5 | עד 60 ק"ג |
| 2007 | World Cup Rome | 3 | עד 60 ק"ג |
| 2008 | Super World Cup Tournoi de Paris | 3 | עד 60 ק"ג |
הערות שוליים

↑  פרופיל וסטטיסטיקות אודות הג'ודוקא באתר sports-reference.com
↑  מידע על הג'ודוקא באתר JudoInside.
ראשון דווילס

ערך זה עוסק בקבוצת הוקי קרח מליגת ההוקי קרח הישראלית. אם התכוונתם למועדון הוקי המפעיל מספר קבוצות הוקי קרח וההוקי רולר, ראו .
ראשון דווילס (Devils; מאנגלית: "שדים", מוכרים גם כ-Ice Devils) היא קבוצת הוקי קרח ישראלית הממוקמת בעיר ראשון לציון. הקבוצה הוקמה בשנת 2010 על ידי מועדון הוקי ראשון דווילס שעד אותה השנה פעל בענף ההוקי רולר בלבד. הקבוצה משחקת במדים בצבעים אדום ולבן ומשתמשת בהיכל הקרח Ice Peaks שבעיר חולון כמגרשה הביתי עד שיוקם מגרש קרח בעיר.
היסטוריה > הקמה, הליכים משפטיים והצטרפות לליגה

הקבוצה הוקמה בשנת 2010 על בסיס שחקני קבוצת ההוקי רולר של המועדון, שעד אותה שנה שיחקו הוקי קרח בקבוצות אחרות, כשבעמדת המאמן עומד ארטיום קורוטין, אך לטענת התאחדות ההוקי קרח הישראלית הקבוצה לא הגישה את טופסי ההצטרפות בזמן ולכן לא אושרה השתתפותה ולאחר הליכים משפטיים הוחלט כי אכן הקבוצה לא תשתתף בענות 2010/11. בעונת 2011/12 הצטרפה הקבוצה לליגת ההוקי קרח הישראלית וסיימה את העונה במקום ה-5 מתוך 10 כשנקודה אחת בלבד מפרידה בינה לבין קבוצת מונפורט מעלות ועליה לפלייאוף בעונה הראשונה בליגה.
היסטוריה > רצף אליפויות

את עונת 2012/13 פתחו ללא שינוי בהרכב וסיימו את העונה במקום הראשון בליגה עם 6 ניצחונות והפסד אחד בהארכה, עלו לפלייאוף מהמקום הראשון והגיעו לגמר עם 3 ניצחונות והפסד אחד. בגמר ניצחו את קבוצת מונפורט מעלות בתוצאה 4:1 וזכו באליפות ישראל הראשונה כבר בעונתם השנייה בליגה. הקבוצה לא יצאה להשתתף בטורניר הגביע הקונטיננטלי באותה שנה, כנהוג לאלופות ישראל, בשל בעיות תקציב.
לקראת עונת 2013/14 נערכו מספר שינויים בסגל הקבוצה, המאמן-שחקן ארטיום קורוטין עזב את הארץ, 2 שחקני נבחרת ישראל בנוער, רועי אהרונוביץ ובר צימרמן עזבו את הקבוצה, אהרונוביץ עבר לשחק בית ספר תיכון בעיר ורמונט שבארצות הברית וצימרמן עבר לקבוצת כפר סבא הורסס, שחקנים נוספים עזבו והיה חשש ממהלך העונה. לתפקיד המאמן-שחקן גויס יבגני מרגוליס מקבוצת כפר סבא הורסס והצטרף לקבוצה אלי קליין שעד אותה עונה לא שיחק בליגה. הדווילס סיימו את העונה במקום ה-2 בבית מרכז ועלו לפלייאוף העליון. גמר אליפות ישראל לשנת 2014 התקיים לראשונה מחוץ למרכז קנדה בהיכל הקרח Ice Peaks שבעיר חולון ושודר בשידור ישיר בערוץ 9 והפך להיות למשחק ההוקי קרח הישראלי הראשון ששודר בשידור ישיר בטלוויזיה. הדווילס ניצחו את כפר סבא הורסס בגמר וזכו באליפות ישראל בפעם השנייה ברציפות.
בעונת 2014/15 שוב זכתה הקבוצה באליפות ישראל, בפעם השלישית ברציפות, בכך השוותה את השיא של קבוצת הוקס חיפה באליפויות רצופות. הקבוצה השתתפה בסיבוב הראשון של הגביע הקונטיננטלי לשנת 2016 בבלגרד, סרביה, באוקטובר 2015, השתתפות ראשונה של קבוצה ישראלית מאז 2012.
הקבוצה סיימה במקום הרביעי והאחרון בבית לאחר שהפסידה בכל 3 המשחקים נגד זיטינבורן איסטנבול, צסק"א סופיה ופרטיזן בלגרד.
סטטיסטיקה

מקרא: מש' = משחקים, נצ' = ניצחונות, נצה' = ניצחונות בהארכה, הפ' = הפסדים,
 הפה' = הפסדים בהארכה, נק' = נקודות, שעז' = שערי זכות, שעח' = שערי חובה.
סטטיסטיקה > ליגת ההוקי קרח הישראלית

| עונה | ליגה | מש' | נצ' | נצה' | הפה' | הפ' | נק' | שעז' | שעח' | מיקום | תארים |
| --- | --- | --- | --- | --- | --- | --- | --- | --- | --- | --- | --- |
| 2011/12 | ליגת העל | 9 | 6 | 0 | 0 | 3 | 18 | 51 | 17 | 5 | - |
| 2012/13 | ליגת העל | 12 | 9 | 0 | 2 | 1 | 29 | 61 | 25 | 1 | אלופה (4:1 בגמר נגד מונפורט מעלות) |
| 2013/14 | ליגת העל | 12 | 8 | 0 | 2 | 2 | 26 | 74 | 35 | 1 | אלופה (9:1 בגמר נגד כפר סבא הורסס) |
| 2014/15 | ליגת העל | 14 | 10 | 1 | 0 | 3 | 32 | 99 | 35 | 1 | אלופה (5:1 בגמר נגד מכבי צעירי מטולה) |
| 2015/16 | ליגת העל | 12 | 9 | 0 | 1 | 2 | 22 | 82 | 37 | 3 | מדליית אדד |
| סה"כ (5 עונות) |  | 59 | 42 | 1 | 5 | 11 | 127 | 367 | 149 |  |  |
סטטיסטיקה > בינלאומי

| עונה | תחרות | מש' | נצ' | נצה' | הפה' | הפ' | נק' | שעז' | שעח' | מיקום | הישגים |
| --- | --- | --- | --- | --- | --- | --- | --- | --- | --- | --- | --- |
| 2015/16 | הגביע הקונטיננטלי | 3 | 0 | 0 | 0 | 3 | 0 | 6 | 30 | 4 בבית א' | הפסידה בשלב הראשון |
הערות שוליים

↑  כ-300 מקומות ישיבה, השאר בעמידה.
↑  Continental Cup groups known באתר ה-IIHF
↑  2016 CONTINENTAL CUP Group A Final Ranking באתר ה-IIHF
| ליגת ההוקי קרח הישראלית (INHL) • 2023/2024 |
| --- | --- | --- |
| חטיבה I (ליגת העל) | כפר סבא קינגס • בת ים צ'יפס • מטולה נורת' סטארז • ראשון דווילס • תל אביב אדמירלס • רעננה שארקס • ישראל U20 |  |
| חטיבה II (ליגה לאומית) | ג'רוזלם ברס • תנובות ותיקים • תנובות לייטנינג • פתח תקווה וינגס • נס ציונה דרגונז • באר שבע • תנובות נייטס • מטולה ליונס • ישראל U18 |  |
| חטיבה III (ליגת מאסטרס) | לגיון ראשון • נתניה פרוגס • תנובות נייטס (מאסטרס) • מטולה ליונס (מאסטרס) • תנובות האמרס • תנובות לייטנינג (מאסטרס) • רעננה שארקס (מאסטרס) |  |
| קבוצות עבר | הוקס חיפה • כפר סבא הורסס • מונפורט מעלות |  |
ראשון דווילס אלופת ישראל 2014
רובן הינוהוסה

רובן אילוי הינוהוסה (באנגלית: Rubén Eloy Hinojosa; נולד ב-20 באוגוסט 1940) הוא פוליטיקאי אמריקאי שכיהן כחבר בית הנבחרים של ארצות הברית מטעם מחוז הקונגרס ה-15 של מדינת טקסס, בשנים 2017–1997. הינוהוסה, חבר המפלגה הדמוקרטית, ייצג חלק מהדרום העמוק של טקסס המשתרע מהעיר סיגין השוכנת מזרחית לסן אנטוניו ועד למקאלן הנמצאת על גבול ארצות הברית–מקסיקו.
ביוגרפיה

הינוהוסה נולד באדקוץ' שבדרום טקסס, השמיני מתוך אחד עשר ילדיו של הורים. הינוהוסה גדל במחוז הידאלגו הגובל במקסיקו, ובהמשך השלים שני תארים אקדמיים בתחום העסקים: תואר ראשון במנהל עסקים מאוניברסיטת טקסס באוסטין ותואר שני באותו התחום מאוניברסיטת טקסס–פאן אמריקאן. במשך שני עשורים הוא היה הנשיא ומנהל הכספים הראשי של חברת עיבוד המזון של משפחתו, "H&H Foods". בשנת 1983 כינה נשיא ארצות הברית רונלד רייגן את החברה כ"העסק מס' 1 בבעלות בני מיעוטים". ב-1987 זכה בתואר "היזם בין המיעוטים של השנה" מטעם הסוכנות לעסקים קטנים של ארצות הברית.
ב-1974 נבחר הינוהוסה למועצת החינוך של מדינת טקסס, תפקיד אשר מילא במשך עשר שנים. בשנת 1994 הייתה חברת "H&H Foods" אחת המעסיקות הגדולות באזור ריו גרנדה, עם 350 עובדים, והחלה לייצר מזון מוכן לאכילה. ב-2005 לחברה נרשמו הכנסות בסך 40 מיליון דולר אמריקאי ו-270 עובדים.
כאשר חבר הקונגרס קיקה דה לה גרזה (אנ') פרש מהחיים הפוליטיים בבחירות 1996, התמודד הינוסה לרשת אותו בתפקידו כנציג מחוז הקונגרס ה-15 של טקסס, ומשניצח בבחירות מקדימות, היה למועמד המפלגה הדמוקרטית. באותה שנה נבחר מטעם המפלגה אל הקונגרס והושבע לתפקידו בראשית ינואר 1997. בבית הנבחרים היה נחשב לליברל מובהק, ובמהלך הקונגרס ה-111 הצביע עם מפלגתו ב-99% מהמקרים. הוא תמך בהרחבת חוק הפטריוט ובהעברת חוק הגנת החולה וטיפול בר השגה. ב-2010 נמנה בין נותני החסות להצעת חוק ששמה לה למטרה לשפר את ביטחון הגבולות של ארצות הברית, אם כי התנגד לבניית חומה בגבול ארצות הברית–מקסיקו.
לקראת בחירות 2016 הכריז הינוהוסה על פרישתו מבית הנבחרים, וכהונתו נתחמה בינואר 2017.
הערות שוליים

↑  דניה פרז-הרננדז, Rubén Hinojosa’s retirement begins after 20 years in Congress, באתר AP‏, 4 בינואר 2017 (באנגלית)
| --- | --- |
בקרת זהויות :  SNAC: w6zj35zs  US Congress: H000636
קרן GNOME

| --- | --- |

 מדינה:  ארצות הברית 
 מטה הארגון:  בקיימברידג', שבמדינת מסצ'וסטס
 יושב ראש:  Nuritzi Sanchez 
 מנכ"ל:  קארן סנדלר
 תקופת הפעילות:  15 באוגוסט 2000 – הווה (24 שנים) 
 קרן GNOME
 
קרן GNOME הוא ארגון ללא מטרות רווח המרכז את כל מיזם GNOME. משרדי הקרן שוכנים בקיימברידג', שבמדינת מסצ'וסטס, ארצות הברית.
הארגון מחזיק גם בשמות מסחריים, כגון השם GNOME וסמליל. אולם מכיוון שבתוכנות GNOME אין צורך בהשמת זכויות יוצרים, אין גוף אחד שמחזיק את כל זכויות היוצרים לתוכנות GNOME.
מטרה

קרן GNOME פועלת לקידום מטרות מיזם GNOME: יצירת פלטפורמת מחשוב לשימוש הציבור הרחב ברישיון חופשי לחלוטין.
כדי להשיג מטרה זו, הקרן מרכזת את גרסאות GNOME, קובעת אילו מיזמים יהיו חלק מ־GNOME ומשתפת פעולה עימם. כמן כן היא משמשת כארגון הרשמי של מיזם GNOME, דבר המתבטא בהוצאת הודעות מסודרות לתקשורת, ביצירת קשר עם חברות מסחריות ולא מסחריות, ארגונים ומוסדות המעוניינים לתרום למיזם, ביצירת תקנים אחידים לפיתוח התוכנה ובעריכת כנסים בנושא המיזם.
קרן GNOME, כגוף נייטרלי שלא למטרות רווח, מחזיקה בנכסים הקשורים למיזם (שמות מסחריים, השרתים שמהם מופצת התוכנה, ועוד). כמו כן היא משתתפת במימון אירועים שונים כגון ועידת המפתחים השנתית של GNOME‏ (GUADEC). אולם עיקר הפיתוח של GNOME נעשה על ידי גופים אחרים: עובדים בחברות כמו רד האט, סוזה, קנוניקל, קולברה ועוד.
ניהול

קרן GNOME מנוהל על ידי מספר גופים - מועצת מנהלים, מנכ"ל הנבחר על ידי מועצת המנהלים, ועדה מייעצת וחברי GNOME.
מנכ"ל הקרן היא קארן סנדלר, אשר מנהלת אותו כארגון, עובדת עם מועצת המנהלים, הוועדה המייעצת וחברי GNOME.
מועצת המנהלים

מועצת המנהלים של הקרן נבחרת מדי שנה בידי הוועדה לבחירת קרן GNOME.
חברי המועצה הנוכחים הם עמנואלה בשיא, Bastien Nocera, Andreas Nilsson, Joanmarie Diggs, Tobias Mueller, Shaun McCance ו־Seif Lotfy.
מועצת המנהלים > חברי מועצה לשעבר ראויים לציון

נט פרידמן (2001-2003)
ג'ים גטי (2000-2002)
מיגל דה איקאסה (2000-2002)
Raph Levien ‏ (2000-2001)
מייקל מיקס (2001)
פדריקו מנה קווינטרו (2000-2001, 2004-2005)
האבוק פנינגטון (2000-2001).
חברוּת

כל תורמי GNOME יכולים להיות חברים של הקרן. כל החברים זכאים להיבחר למועצת המנהלים, להצביע בבחירותיה ולהציע משאלים.
הוועדה המייעצת

הוועדה המייעצת של קרן GNOME היא גוף של ארגונים וחברות המעוניינים ליצור קשר הדוק עם מועצת המנהלים ועם מיזם GNOME. ארגונים יכולים להצטרף לוועדה המייעצת תמורת תשלום שנתי הנע בין 5,000$ לבין 10,000$ (דולר ארצות הברית) או להיות מוזמנים ללא מטרות רווח.
נכון לשנת 2013 חברי הוועדה המייעצת כוללים את החברות והארגונים המוסד לתוכנה חופשית, דביאן, קנוניקל, Google,‏ IBM, ‏Igalia, אינטל, קרן מוזילה, OLPC, ‏Red Hat, המרכז המשפטי לחופש התוכנה, Sugar Labs, סוזה וקרן לינוקס.
ראו גם

מוסד חופש התוכנה
קרן מוזילה
קרן התוכנה אפאצ'י
הערות שוליים

↑  ר' לדוגמה את מפקד GNOME שערך דייב נירי בשנת 2010 לגבי זהות כותבי התוכנה ב־GNOME
↑  קרן GNOME - תחת נותני חסות (Sponsors)
| GNOME |
| --- | --- | --- |
| קהילה | קרן GNOME • כנס משתמשי ומפתחי קרן GNOME • מיזם GNOME |  |
| אישים | האבוק פנינגטון • פדריקו מנה • מיגל דה איקאסה |  |
| רכיבים | GNOME Shell • ‏ Mutter ‏ • GDM |  |
| יישומים | העין של GNOME • מסוף GNOME • קבצים • קופסאות GNOME ‏• Anjuta ‏• Baobab ‏• Bijiben ‏• Cheese ‏• Ekiga ‏• Empathy ‏• Evince ‏• Evolution ‏• File Roller ‏• Gedit ‏• Gitg ‏• Glade ‏• Rhythmbox ‏• Sound Juicer ‏• Totem ‏• Web |  |
| טכנולוגיות | Atk ‏• Cogl ‏• Clutter ‏• D-Bus ‏• Dconf ‏• GLib ‏• GNOME Keyring ‏• GObject ‏• GStreamer ‏• GTK+‎ ‏• GVFS ‏• Pango ‏• Vala |  |
רגש חיובי

רגש חיובי (Positive Affect) משקף את המידה בה הפרט נלהב, פעיל דרוך ועירני. אדם החווה רגש חיובי גבוה יהיה בעל אנרגיה רבה, סף ריכוז מלא ויהנה מפעילויות ומפגשים חברתיים. מצב של רגש חיובי נמוך מאופיין בעצבות, תשישות, מצוקה וחוסר הנאה מפעילויות ומפגשים חברתיים ועוד.
החוקרים ווטסון וקלארק הגדירו "רגש חיובי" כממד תחושתי–רגשי, המשקף הבדלים אישיים באופן בו הפרט חווה רגשות חיוביים ומגדיר את תפיסת העצמי שלו.
מאפיינים

רגש חיובי (Positive Affect) הוא למעשה ממד רגשי. החוקר טאלאגן (Tellegen, 1985) מצא כי קיימת שונות באופן בו כל פרט מביע וחווה רגש חיובי. התכונה "רגש חיובי" מקושרת בצורה חזקה למאפיין ותכונת האישיות מוחצנות – אקסטרוברטיות.
רגש חיובי הוא על פי רוב מאפיין של הפרט לאורך זמן ועשוי להשפיע על פעילויותיו השונות ובפרט על מילוי שאלונים.
מחקרים מעלים כי רגש חיובי קשור למשתנים שונים, כגון פעילות חברתית ותדירות גבוהה של חוויות נעימות ואירועים מהנים. רגשות חיוביים מקושרים גם לשביעות רצון כללית: אנרגיה רבה, מחויבות, אופטימיות ועניין החברתי – אלו מאפיינים אנשים בעלי רמה גבוהה של רגשות חיוביים ומעידים על נטייתם להיות יותר שבעי רצון מחייהם. למעשה, הדמיון והקישור התוכני בין רגשות חיוביים (ואף רגשות שליליים) ושביעות רצון הובילו חוקרים שונים לראות בממדים אלו מחוונים ייחודיים למבנה הנרחב של תחושת הרווחה הסובייקטיבית (Subjective Well Being).
חשיבות

רגש חיובי הוא מרכיב מרכזי בחיי היום-יום. רגש חיובי מסייע ומועיל בפעילויות שונות, למשל: עיבוד מידע רגשי בצורה מדויקת ויעילה, פתרון בעיות, הצבת מטרות וייעדים בחיים – השגתם ומימושם. מודל הבנייה וההרחבה (The Broaden and Build Theory of PA) של הרגש החיובי מציע כי רגשות חיוביים מרחיבים את מגוון ההתנהגויות והמחשבות הרגעיות, ובנוסף יוצרים ובונים את המשאבים האישיים ארוכי הטווח.
רגשות חיוביים מספקים הפוגה ממצבי לחץ ותעוקה, ומהווים מקור לגיוס כוחות מחודשים למילוי המשאבים שהדלדלו בעקבות מצב התעוקה. כלומר, רגשות חיוביים חיוניים לבריאותנו. הם מהווים חוצץ מרגשות שליליים ומבעיות בריאות הנובעות ממצבי לחץ ותעוקה. בנוסף, לאנשים שמחים יכולות התמודדות טובות יותר; צמד החוקרים McCrae & Costa, 1986 מצאו כי אנשים בעלי רגשות חיוביים גבוהים הראו יכולת התמודדות טובה ובוגרת יותר.
רגשות חיוביים עשויים להשפיע על הקשר בין משתנים מגוונים, למשל בתחום המחקר הארגוני. רגשות חיוביים מסייעים במיקוד תשומת הלב של הפרט והרחבת הרפרטואר ההתנהגותי שלו. רגשות חיוביים מעצימים את המשאבים – בעזרתם יכול הפרט להתמודד עם מצבים מתסכלים. המשאבים הללו הם פיזיולוגיים (למשל בריאות טובה יותר), חברתיים (למשל רשת תמיכה חברתית), אינטלקטואלים ופסיכולוגים (כגון גמישות, אופטימיות ויצירתיות).
ראו גם

רגש שלילי
רגשנות
הערות שוליים

1 2 3  Tellegen, A. (1985). Structures of mood and personality and their relevance to assessing anxiety, with an emphasis on self-report. In A. H. Tuma & J. D. Maser (Eds.), Anxiety and the Anxiety disorders, (pp. 681–706), Hilssdale, NJ: Erlbaum.
1 2 3  Watson, D., & Clark, L. A. (1984). Negative affectivity: The diposition to experience negative aversive emotional states. Psychological Bulletin, 96, 465–490.
1 2  McCrae, R. R., & Costa, P. T., Jr. (1986). Personality, coping and coping effectiveness in an adult sample. Journal of Personality, 54, 385-405.
1 2  Watson, D., Clark, L. A., & Tellegen, A. (1988). Development and validation of brief measures of positive affect and negative affect: The PANAS scales. Journal of Personality and Social Psychology, 54, 1063-70.
↑  Beiser, M. (1974). Components and correlates of mental well-being. Journal of Health and Social Behavior, 15, 320-327.
↑  Bradburn, N. M. (1969). The structure of psychological well-being. Chicago: Aldine.
↑  DeNeve, K. M., & Cooper, H. (1998). The happy personality: a meta-analysis of 137 personality traits and subjective well-being. Psychological Bulletin, 124, 197–229.
↑  Fredrickson, B. L. (1998). What good are positive emotions? Review of General Psychology, 2, 300-319.
1 2  Fredrickson, B. L. (2001). The role of positive emotions in positive psychology. The broaden-and-build theory of positive emotions. American Psychologist, 56, 218-226.
↑  Lazarus, R. S. (1991). Emotion and adaptation. NY: Oxford Univ. Press
↑  Khosla, M.(2006 c). Finding benefit in adversity. Manuscript in press
↑  Jex, S. M., & Spector, P. E. (1996). The impact of negative affectivity on stressor strain relations: A replication and extension. Work and Stress, 10, 36–45.
↑  Williams, L. J., & Anderson, S. E. (1994). An alternative approach to method effects by using latent-variable models: Applications in organizational behavior research. Journal of Applied Psychology, 79, 323–331.
רצח פסקל סלימאן

רצח פסקל סלימאן הוא רצח של פסקל סלימאן (בערבית: باسكال سليمان. בתעתיק מדויק לעברית: באסכאל סלימאן), בכיר במפלגת הכוחות הלבנוניים הנוצרים באזור גבל בלבנון, שהתרחש ב-7 באפריל 2024. לאחר כיממה וחצי אותרה גופתו בסוריה, דבר שעורר זעם בקרב הנוצרים בלבנון, שבמשך מספר ימים כילה את זעמו בפליטים סורים ממלחמת האזרחים בסוריה שערקו ללבנון.
הרצח

ב-7 באפריל 2024 אחר הצהרים נכנס פסקל סלימאן, רכז מפלגת הכוחות הלבנוניים הנוצרית באזור ג'ביל, לרכבו, לאחר ששב מלוויה של קרוב משפחה. בעודו נוהג התנפלו עליו אלמונים וחטפו אותו. כעבור כיממה חצי נמצאה גופתו בסוריה, ונמסרה בבית החולים ע"ש באסל אל-אסד בחומס לידי הצלב האדום הלבנוני ומשם ללבנון.
בעקבות הרצח

בתחילה נטען כי חזבאללה עומד מאחורי הרצח, אולם כוחות הביטחון הלבנונים טענו שכנופיה של פליטים סורים עמדה מאחוריו. מציאת גופתו בסוריה והפניית החשד כלפי הפליטים הסורים עוררה את זעמם של הנוצרים בלבנון, שיצאו להתעמת עם הפליטים ברחובות בינת ג'ביל ומקומות נוספים ברחבי לבנון. ב-10 באפריל כרזו הנוצרים המקומיים בבורג' חמוד שבפרברי ביירות למהגרים הסורים באזור שעליהם להתפנות מכל בתי העסק וכל הדירות בבורג' חמוד עד 12 באפריל.[דרוש מקור] למחרת פיזרו הנוצרים כרוזים בשכונת אל-אשרפיה בביירות המציבים לפליטים הסורים אולטימטום לעזוב את המקום עד 12 באפריל (יום למחרת).[דרוש מקור]
בעקבות הרצח הכריז שר הפנים הלבנוני כי יש לשים קץ לנוכחות הסורית בלבנון, וכי כוחות הביטחון הונחו ליישם את החוק הלבנוני על הפליטים הסורים בשטח לבנון.[דרוש מקור]
למרות ממצאי החקירה לפיה המעורבים ברצח הם פליטים סורים, בהלווייתו של סלימאן קראו המשתתפים "חזבאללה הוא ארגון טרור".[דרוש מקור]
הערות שוליים

↑  Salah Hijazi, What we do and don't know about the murder of Pascal Sleiman, L'Orient Today, ‏9.4.24
↑  Malek Jadah, Nicholas Frakes, Ghadir Hamadi, Amelia Hankins, Pascal Sleiman's funeral to be held Friday following autopsy, L'Orient Today, ‏9.4.24
↑  לנסראללה כנראה יש תוכניות אחרות בלבנון וישראל היא חלק מהתרגיל, באתר מעריב אונליין, 7 באפריל 2024
↑  ספיר ליפקין, ‏סערה בלבנון: פוליטיקאי נחטף ונרצח – גופתו הועברה לסוריה, באתר ‏מאקו‏, 9 באפריל 2024
קרקטר האוריינטציות

בטופולוגיה וגאומטריה קרקטר האוריינטציות של יריעה  M הוא קרקטר כפלי של החבורה היסודית  \chi :\pi _{1}(M)\to \{1,-1\}, המודד עד כמה  M "איננה אוריינטבילית". הקרקטר טריוויאלי אם ורק אם היריעה  M אוריינטבילית. הגדרת הקרקטר מבוססת על כיסוי האוריינטציות.
רקע

תהי  M יריעה. אוריינטציה על היריעה היא מושג מקומי: בכל נקודה  x\in M של היריעה אפשר להגדיר את האוריינטציה בנקודה בתור אוריינטציה על המרחב המשיק  T_{x}M (חיובית או שלילית). נסמן את קבוצת האוריינטציות בנקודה  x ב  \operatorname {orient} _{M}(x) (זו קבוצה בת שני איברים). ניתן לאגד קבוצות אלו למרחב כיסוי  \operatorname {orient} _{M}. כיסוי דו-יריעתי זה נקרא כיסוי האוריינטציות.
אפשר לזהות דרך כיסוי האוריינטציות את כל האוריינטציות האפשריות של היריעה. ניתן להתייחס אל כיסוי האוריינטציות כאל תחליף אוריאנטבילי עבור יריעה לא אוריאנטבילית.
הגדרה

נקבע נקודה  x\in M. אנו מקבלים פעולת מונודרומיה (Monodromy)
של החבורה היסודית  \pi _{1}(M) על הסיב של  \operatorname {orient} _{M}. פעולה זו מגדירה קרקטר כפלי,
 \chi :\pi _{1}(M)\to \{1,-1\}.
קרקטר זה נקרא קרקטר האוריינטציות. הקרקטר לוקח איבר של החבורה היסודית אל  1 אם האיבר שומר על האוריינטציה, ואחרת אל  -1.
אוריינטביליות

כעת נראה כיצד ניתן לקבוע בעזרת הקרקטר האם יריעה קשירה היא אוריינטבילית. ראשית, היריעה אוריינטבילית אם ורק אם כל מסילה בה שומרת על האוריינטציה. תנאי זה שקול להיותה של כל מסילה סגורה שומרת אוריינטציה, ואפילו שקול לכך שכל מסילה סגורה סביב נקודה אחת שומרת על האוריינטציה (ללכת ולחזור). כעת, שמירה על אוריינטציה אינווריאנטית להומוטופיה (זאת משום שניתן לכסות את המסילות על ידי סביבות שהומאומורפיות לכדור, שהוא אוריינטבילי), ולכן מספיק לבדוק זאת על איברי החבורה היסודית. ולכן, יריעה קשירה  M היא אוריינטבלית אם ורק אם קרקטר האוריינטציות שלה טריוויאלי. במקרה שיש ייצוג נוח של החבורה, מספיק לבדוק את הטענה על היוצרים, כלומר - יריעה היא אוריינטבילית אם ורק אם כל יוצר של החבורה היסודית שלה שומר את האוריינטציה. עבור יריעות רבות, החבורה מוצגת סופית, ועל כן יש לבצע את הבדיקה עבור מספר סופי של מסילות.
למעשה, ניתן לנסח טענה חזקה יותר, הקשורה לאבליניזציה של החבורה היסודית, השווה גם לחבורת ההומולוגיה הראשונה של המרחב. מפורשות, האיזומורפיזם  \operatorname {H} _{1}(X)\cong \operatorname {Ab} (\pi _{1}(X)) הוא איזומורפיזם טבעי, ולכן מספיק (והכרחי) לבדוק האם ההעתקה המושרית  \operatorname {H} _{1}(M)\to \{-1,1\} היא טריוויאלית כדי לקבוע האם היריעה אוריינטבילית.
שימושים

בעזרת קרקטר האוריינטציות ניתן להוכיח את קריטריון האוריינטביליות הבא:
טענה: תהי  M יריעה טופולוגית. נניח שלחבורה היסודית שלה אין תת-חבורות מאינדקס 2.
אז  M אוריינטבילית.
מסקנה: יריעה פשוטת קשר היא אוריינטבילית.
קתרין בוט

| --- | --- |
אין תמונה חופשית
 לידה:  11 בספטמבר 1952 (בת 72) הממלכה המאוחדת 
 מוקד פעילות:  הממלכה המאוחדת 
 מקום לימודים:  בית ספר גילדהול למוזיקה ודרמה, The King's High School for Girls 
 סוג קול:  סופרן 
 שפה מועדפת:  אנגלית 
 www.catherinebott.com
 פרופיל ב-IMDb
 
קתרין בוט (באנגלית: Catherine Bott, נולדה ב-11 בספטמבר 1952) היא זמרת סופרן אנגליה בעלת שם בינלאומי כמומחית לתקופת הבארוק.
קריירה

לאחר לימודיה בבית ספר גילדהול למוזיקה ודרמה, אצל ארתור רקלס החלה בקריירה כחברה בקבוצה האנגלית ששילבה בארוק וג'אז, הסווינגלס. בשנת 1980 החלה להופיע לעיתים קרובות בקונסורט הלונדוני החדש ולאחר זאת החלה להופיע ברחבי העולם, באירופה, אמריקה הלאטינית וברית המועצות עם כמה קבוצות של כלי נגינה אותנטיים לתקופה.
כזמרת היא מוכרת כווירטואוזית של הניב הבארוקי. ניקיון קולה, הדיוק בגובה הצליל והמתיקות האופיינית לאיכות קולה מאפשרים לה לחדד ולשכלל בדייקנות כל תפקיד שהיא משחקת ובה בעת ליצור חושניות ווקלית מוגברת, יוצאת דופן בקרב רוב זמרות הסופרן של ימינו.
קתרין בוט מרבה להקליט, כדידו בדידו ואניאס של פרסל (עם כריסטופר הוגווד והאקדמיה למוזיקה עתיקה בשנת 1994), עם קינג'ס קולג', קיימברידג' בניצוח סטיבן קלאוברי ביוהנס פסיון של באך, בתפקיד ונוס ב"ונוס ואדוניס" של ג'ון בלואו עם פיליפ פיקט וב"הכתרת פופיאה" של מונטוורדי עם סר ג'ון אליוט גרדינר.
בשנים האחרונות, מנצחים מזמינים את בוט לבצע ולהקליט רפרטואר חדש בהרבה, כמו למשל הרקוויאם של פורה, "סינפוניה אנטארקטיקה" של ווהן ויליאמס והסימפוניה השלישית של נילסן עם בריידן תומסון והתזמורת הסקוטית המלכותית. כמו כן, יש לבוט ביקוש רב בקרב מלחינים בני זמננו כמו מייקל ניימן וג'ונתן דאב.
היא אחת משלושת המגישים של התוכנית למוזיקה עתיקה ברדיו 3 של ה-BBC (עם אנדרו מאנז ולוסי סקיפינג) בשבתות ובימי ראשון בין 13:00 ל-14:00.